Jens Meilvang (LA), 2023-11-30:
Som stolt borger fra en landdistriktskommune er det her et af de emner, der interesserer mig rigtig meget.
Og selv om jeg vil komme ind på ting i min tale, som måske taler landdistrikterne en lille smule ned, vil jeg til hver en tid anbefale det til de borgere og virksomheder, der tænker på at vælge landdistrikterne; jeg vil til hver en tid sige, at det skal de.
Landdistrikterne er gode, både for borgere og for erhvervslivet.
Men der er altså noget galt i den måde, hvorpå skiftende regeringer, amtsråd og nu regionsråd har forvaltet vores skattekroner.
I alt for mange år har centralisering været nøgleordet.
For mindre end en generation tilbage havde alle hovedbyer i landdistrikterne en helt anden rolle.
Der var eget hospital, en politistation, en byret, et plejehjem – hvor man for øvrigt fik hjemmelavet mad – et hjem for socialt udsatte, et skattekontor og et velfungerende kommunekontor med borgerne i centrum.
I dag er det hele flyttet og lukket, og man er heldig, hvis man får besøg af en politibil en lørdag aften.
I min egen hovedby, Grenaa, fik vi en akutlægebil som kompensation for, at hospitalet blev lukket i sin tid.
Jeg er sådan set ikke imod centralisering der, hvor det giver mening, men jeg har altså også stor forståelse for, at borgerne i landdistrikterne, der betaler det samme i skat som borgerne i København, føler sig en lille smule tilsidesat af politiske beslutninger, når de har over 50 km til helt basale offentlige ydelser.
Det kunne egentlig være spændende at lave regnestykket en gang for alle og se, hvor meget man egentlig har sparet i centraliseringens navn, når man holder det op imod de kæmpe beløb, man sender tilbage til landdistrikterne i form af udligning.
Og nej, løsningen er ikke statsgaranterede lån.
Det ved vi nu efter et år, hvor det har været muligt, og hvor jeg tror det er en eller to, der har benyttet sig af det.
Løsningen er, at vores banker og sparekasser får friere rammer for udlån uden efterfølgende at blive straffet af Finanstilsynet.
Den kollektive transport skal nytænkes, også i landdistrikterne.
Jeg er ikke selv tilhænger af de her store blå busser, der kører halvtomme rundt, men der skal være et alternativ.
Vi skal være langt bedre til at aktivere privatbilismen; det skal være attraktivt at tage naboen med i bilen på vej til arbejde eller uddannelse.
Vi skal også være bedre til at udvikle på de her mere fleksible løsninger, altså der, hvor bussen kun kommer, når der er nogen at tage med; nogle kalder det en telebus.
Det er ikke så længe siden, vi har godkendt noget, der hedder
Ø-Uber.
Det er en løsning, hvor helt private kan transportere deres medborgere i deres private bil.
Loven gælder desværre kun på visse øer.
Det har længe været et ønske fra Liberal Alliances side, at den løsning også skal gælde i vores landdistrikter.
Kort og godt skal alle løsninger i spil, hvis vi skal sikre kollektive transportmuligheder i landdistrikterne.
Hvis bosætning og erhvervslivet skal blomstre, skal vi heller ikke glemme at investere i infrastruktur.
Det er vigtigt, at man kan komme til og fra arbejde og uddannelse, uanset hvor man bor i Danmark.
Til sidst vil jeg lige nævne, at LA også er en helt stor fortaler for en Kattegatbro.
Den vil binde Danmark mere sammen og gøre forskellen på, hvor man bor eller har sin virksomhed, langt mindre.
Og jeg håber, at vi inden for den her folketingssammensætning kan komme i gang med en Kattegatbro til gavn for hele Danmark og i særdeleshed vores landdistrikter.